**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**2019 ԹՎԱԿԱՆԻ ------------------------------------ N\_\_\_\_\_Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՍԵՊՏԵՄԲԵՐԻ 10-Ի N 1069-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

 Ղեկավարվելով «Նորմատիվ իրավական ակտերի մասին» օրենքի 33-րդ հոդվածի 1-ին մասի 3-րդ և 4-րդ կետերի պահանջներով, հիմք ընդունելով «Սոցիալական աջակցության մասին» օրենքի 12-րդ հոդվածի 2-րդ մասը , 3-րդ մասի 5-րդ կետը և նույն հոդվածի 4-րդ մասը` ***Հայաստանի Հանրապետության կառավարությունը որոշում է`***

1.Հայաստանի Հանրապետության կառավարության 2015 թվականի սեպտեմբերի 10-ի «Բնակելի տարածություն ստանալու իրավունք ունեցող՝ սոցիալապես անապահով և հատուկ խմբերին դասված անձանց ցանկը, կացարանով ապահովելու կարգը և պայմանները սահմանելու, ՀՀ կառավարության 2006 թվականի ապրիլի 13-ի N 614-Ն ու 2013 թվականի օգոստոսի 1-ի N 894-Ն որոշումներն ուժը կորցրած ճանաչելու և ՀՀ կառավարության 2011 թվականի փետրվարի 17-ի N 304-Ն որոշման մեջ լրացում ու փոփոխություն և 2014 թվականի դեկտեմբերի 25-ի N 1516-Ն որոշման մեջ փոփոխություն կատարելու մասին» N 1069–Ն որոշման (այսուհետ` Որոշում) մեջ կատարել հետևյալ փոփոխությունները.

1)Որոշման 1-ին կետի 4-րդ ենթակետը շարադրել հետևյալ խմբագրությամբ. «Որոշակի բնակության վայր չունեցող անօթևան անձին՝ ժամանակավոր օթևանում կամ գիշերակաց տանը կացարան և սոցիալական ծառայություններ տրամադրելու կարգը, համաձայն N 4 հավելվածի».

2)Որոշման N 4 հավելվածը շարադրել նոր խմբագրությամբ, համաձայն հավելվածի:

2. Սույն որոշումն ուժի մեջ է մտնում պաշտոնական հրապարակման օրվան հաջորդող տասներորդ օրը:

Հավելված

ՀՀ կառավարության

2019 թվականի\_\_\_\_\_\_\_\_\_\_\_\_\_\_\_\_\_\_\_ի

 N \_\_\_Ն որոշման

«Հավելված N 4
ՀՀ կառավարության 2015 թվականի
սեպտեմբերի 10-ի N 1069-Ն որոշման

**ԿԱՐԳ**

**ՈՐՈՇԱԿԻ ԲՆԱԿՈՒԹՅԱՆ ՎԱՅՐ ՉՈՒՆԵՑՈՂ ԱՆՕԹԵՎԱՆ ԱՆՁԻՆ՝ ԺԱՄԱՆԱԿԱՎՈՐ ՕԹԵՎԱՆՈՒՄ ԿԱՄ ԳԻՇԵՐԱԿԱՑ ՏԱՆԸ ԿԱՑԱՐԱՆ ԵՎ ՍՈՑԻԱԼԱԿԱՆ ԾԱՌԱՅՈՒԹՅՈՒՆՆԵՐ ՏՐԱՄԱԴՐԵԼՈՒ**

1. **ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով կարգավորվում են որոշակի բնակության վայր չունեցող 18 տարին լրացած անօթևան անձանց (այսուհետ` անօթևան անձ) ժամանակավոր օթևանում կամ գիշերակաց տանը կացարան տրամադրելու, ինչպես նաև ժամանակավոր օթևանում և գիշերակաց տանը այդ անձանց սոցիալական ծառայություններ տրամադրելու հետ կապված հարաբերությունները:

2. Սույն կարգի իմաստով` որոշակի բնակության վայր չունեցող կամ անօթևան է համարվում հատուկ սոցիալական կարիքներ ունեցող անձը, ով չունի բնակարան կամ ընտանիքում առկա միջանձնային անառողջ հարաբերությունների հետևանքով առաջացած անհաղթահարելի խոչընդոտների պատճառով ի վիճակի չէ ապրել սեփական բնակարանում կամ ձեռք բերել բնակարան, ով սոցիալապես ու հոգեբանորեն մեկուսացված է և կարիք ունի ապաստարանի ու սոցիալական աջակցության:

3. Անօթևան անձանց ժամանակավոր օթևանում կամ գիշերակաց տանը կացարան կարող են տրամադրել «Սոցիալական աջակցության մասին» Հայաստանի Հանրապետության օրենքով սահմանված՝ սոցիալական ծառայություններ տրամադրող կազմակերպությունները (այսուհետ՝ կազմակերպություն):

4. Անօթևան անձանց ժամանակավոր օթևանում կամ գիշերակաց տանը կացարանով ապահովելու նպատակն այդ անձանց ժամանակավոր հիմունքներով կացարանի, գիշերակացի, կենսական առաջին անհրաժեշտության պարագաներով` անկողին, սպիտակեղեն, հիգիենայի պարագաներ, սնունդ, ապահովումն է, ինչպես նաև ըստ անհրաժեշտության` հագուստը լվանալու և լողանալու հնարավորության ընձեռումն է:

5. Անօթևան անձանց, ըստ անհրաժեշտության` «Սոցիալական աջակցության մասին» Հայաստանի Հանրապետության օրենքով և սույն կարգի համաձայն տրամադրվում են նաև սոցիալական այլ ծառայություններ՝ կյանքի դժվարին իրավիճակը հաղթահարելու կամ կյանքի դժվարին իրավիճակում հայտնվելը կանխարգելելու, նրանց կյանքին ու առողջությանը սպառնացող վտանգը չեզոքացնելու համար:

6. Ժամանակավոր օթևանում կացարան տրամադրվում է Հայաստանի Հանրապետության քաղաքացիներին, Հայաստանի Հանրապետությունում բնակվող և բնակության իրավունք (կացության կարգավիճակ) ունեցող օտարերկրյա քաղաքացիներին, քաղաքացիություն չունեցող, փախստականի կարգավիճակ ունեցող անձանց՝ օրենքով սահմանված հիմքերի առկայության դեպքում:

7. Ժամանակավոր օթևանում կացարան տրամադրվում է մինչև 90 օր տևողությամբ:

8. Ժամանակավոր օթևանում կացարանը տրամադրվում է անօթևան անձի (նրա օրինական ներկայացուցչի) համաձայնությամբ՝ բացառությամբ «Սոցիալական աջակցության մասին» Հայաստանի Հանրապետության օրենքի 30-րդ հոդվածով նախատեսված դեպքերի, երբ անօթևան անձին կացարանը տրամադրվում է առանց տվյալ անձի կամ նրա օրինական ներկայացուցչի համաձայնության: Որոշակի բնակության վայր չունեցող չափահաս անձին ժամանակավոր կացարան տրամադրելիս՝ միևնույն ժամանակավոր կացարանով ապահովվում է նաև այն երեխան, ով գտնվում է տվյալ չափահաս անձի փաստացի խնամքի տակ կամ որի օրինական ներկայացուցիչն է հանդիսանում տվյալ չափահաս անձը, եթե դա բխում է երեխայի շահերից, և ժամանակավոր կացարանը բավարարում է երեխայի խնամքի և դաստիարակության համար անհրաժեշտ սոցիալական նվազագույն չափորոշիչները:

9. Գիշերակաց տունը նախատեսված է գիշերելու տեղ չունեցող, փողոցում մնացած մարդկանց տաք և ապահով գիշերակացով և սննդով ապահովելու, ինչպես նաև լոգանքի ու լվացքատան ծառայությունից օգտվելու համար:

10. Գիշերակաց տունն անձանց ընդունում է ամբողջ տարի, ամեն օր՝ ամառային սեզոնին (ապրիլի 1-ից մինչև հոկտեմբերի 31-ը) ժամը 21:00-ից մինչև հաջորդ օրը ժամը 08:00-ն, իսկ ձմեռային սեզոնին (նոյեմբերի 1-ից մինչև մարտի 31-ը)՝ ժամը 19:00-ից մինչև հաջորդ օրը ժամը 09:00-ը:

11. Գիշերակաց տանը կարող են ապաստանել կացարանի, ջերմության, անվտանգության ու սննդի կարիք ունեցող բոլոր անօթևան և կարիքավոր անօթևան չափահաս անձինք` անկախ սեռից, ազգությունից, տարիքից, կարգավիճակից, առանց որևէ պայմանի ու փաստաթղթի:

12. Նույն անձի գիշերակաց տանը գիշերելու քանակը չի սահմանափակվում և անօթևան անձը կարող է տարվա ընթացքում այնքան գիշերել այնտեղ, քանի դեռ չեն վերացել նրա փողոցում մնալու պատճառները:

13. Ժամանակավոր օթևանները և գիշերակաց տները կարող են գործել ինչպես մարզպետարանների, համայնքների, այնպես էլ` հասարակական կազմակերպությունների ենթակայության ներքո:

14. Անօթևան անձն իրավունք ունի ընտրելու կացարանի տեսակը` ժամանակավոր օթևան կամ գիշերակաց տուն, ելնելով իր առողջական և սոցիալական վիճակից, աշխատունակությունից, աշխատանք գտնելու և ինքնուրույն ապրելու ներուժից և այլ գործոններից:

15. Ժամանակավոր օթևանին և գիշերակաց տանը կից կամ առանձին կարող են ստեղծվել նաև անօթևան մարդկանց ընդունիչ-ախտորոշիչ բաժանմունքներ, որոնք հանդես են գալիս որպես միջանկյալ օղակ անձը չպարզված, հիվանդությունը չախտորոշված, կասկածելի վարքագիծ դրսևորող անօթևան մարդկանց համար:

16. Ընդունիչ-ախտորոշիչ բաժանմունքը ախտորոշում և գնահատում է նրանց կարիքները և շտապ բժշկական, սոցիալական, հոգեբանական ու իրավական օգնություն ցուցաբերում, որից հետո միայն ուղղորդում նրանց՝ ըստ յուրաքանչյուրի գնահատված անհատական կարիքի:

1. **ԺԱՄԱՆԱԿԱՎՈՐ ՕԹԵՎԱՆԻՆ ԵՎ ԳԻՇԵՐԱԿԱՑ ՏԱՆԸ ՆԵՐԿԱՅԱՑՎՈՂ ԸՆԴՀԱՆՈՒՐ ՊԱՀԱՆՋՆԵՐԸ**

17. Ժամանակավոր օթևանը պետք է ապահովված լինի Հայաստանի Հանրապետության օրենսդրությամբ սահմանված պահանջները բավարարող կոմունալ, սանիտարահիգիենիկ և հակահրդեհային անվտանգության անհրաժեշտ պայմաններով: Հայաստանի Հանրապետության կառավարության որոշմամբ կարող են սահմանվել ժամանակավոր օթևանի գործունեության համար անհրաժեշտ ընդհանուր և բնակելի մակերեսին, ժամանակավոր օթևանի անձնակազմին (աշխատողների թվին և հաստիքներին), ժամանակավոր օթևանում միաժամանակյա բնակվողների առավելագույն թվին, նրանց տրամադրվող սննդի չափաքանակին, դրա էներգետիկ արժեքին, հագուստի, սպիտակեղենի, կոշկեղենի, անկողնային և անձնական հիգիենայի պարագաների չափորոշիչներին, ժամանակավոր օթևանի անվտանգության ապահովմանը և այլ պայմաններին ներկայացվող պահանջներ: Ժամանակավոր օթևանը պետք է հարմարեցված լինի հաշմանդամություն ունեցող անձանց համար:

18. Ժամանակավոր օթևանը պետք է ունենա ներքին կարգապահական կամ համակեցության կանոններ (այսուհետ՝ կանոններ)՝ հաստատված ժամանակավոր օթևանում կացարան տրամադրող կազմակերպության՝ համապատասխան լիազորություններով օժտված մարմնի կամ պաշտոնատար անձի կողմից:

19. Գիշերակաց տունը պետք է ապահովված լինի Հայաստանի Հանրապետության օրենսդրությամբ սահմանված պահանջները բավարարող կոմունալ, սանիտարահիգիենիկ և հակահրդեհային անվտանգության անհրաժեշտ պայմաններով: Գիշերակաց տունը պետք է հարմարեցված լինի հաշմանդամություն ունեցող անձանց համար: Այն պետք է ունենա յուրաքանչյուր անօթևան անձի համար առանձին մահճակալ` անկողնային սպիտակեղենով, պետք ունենա լոգանքի համար ցնցուղներ, սանհանգույցներ, լվացքի մեքենաներ, լվացքը չորացնելու հարմարություն, ապահովված լինի լոգանքի համար անհրաժեշտ պարագաներով, լվացող նյութերով, ինչպես նաև խոհանոցով ու խոհանոցային պարագաներով: Գիշերակաց տունը պետք է հարմարեցված լինի հաշմանդամություն ունեցող անձանց համար:

20. Գիշերակաց տունը պետք է ունենա ծառայությունների մատուցման համար անհրաժեշտ աշխատակազմ: Գիշերակաց տան աշխատակազմը կարող է համալրվել կամավորներով:

21. Գիշերակաց տունն ունի շուրջօրյա գործող հեռախոսակապ` թեժ գիծ, որի համարը, ինչպես նաև գիշերակաց տան հասցեն պետք է փակցված լինի բոլոր հասարակական վայրերում, սոցիալական աջակցության տարածքային մարմիններում, ոստիկանության բաժանմունքներում, և մասնավորապես այն վայրերում, որտեղ հիմնականում գիշերում են անօթևան մարդիկ:

22. Գիշերակաց տան պահպանությունը կարող է իրականացվել գնումների մասին օրենսդրությամբ սահմանված կարգով ծառայությունը ոստիկանությանը պատվիրելու միջոցով:

1. **ԺԱՄԱՆԱԿԱՎՈՐ ՕԹԵՎԱՆՈՒՄ ԵՎ ԳԻՇԵՐԱԿԱՑ ՏԱՆԸ ԱՆՕԹԵՎԱՆ ԱՆՁԱՆՑ ԸՆԴՈՒՆԵԼՈՒԹՅՈՒՆԸ ԵՎ ՀԱՇՎԱՌՈՒՄԸ**

23. Ժամանակավոր օթևանում կացարան տրամադրող կազմակերպությունը որոշակի բնակության վայր չունեցող անձի գտնվելու մասին տեղեկություն կարող է ստանալ անձամբ տվյալ անձից, «Սոցիալական աջակցության մասին» Հայաստանի Հանրապետության օրենքով սահմանված՝ սոցիալական ծառայություններ տրամադրող տարածքային մարմիններից, Հայաստանի Հանրապետության ոստիկանությունից (այսուհետ՝ ոստիկանություն), խնամակալության ու հոգաբարձության մարմիններից, պետական և տեղական ինքնակառավարման այլ մարմիններից, իրավաբանական ու ֆիզիկական այլ անձանցից, զանգվածային լրատվության միջոցներից, ինչպես նաև իր նախաձեռնությամբ: Այն դեպքում, երբ Ժամանակավոր օթևանում կացարան տրամադրող կազմակերպությունը տեղեկատվություն է ստացել որոշակի բնակության վայր չունեցող անձի մասին, որի հետ կա մինչև 18 տարեկան երեխա, այդ մասին անհապաղ տեղեկացնում է տվյալ անօթևանի փաստացի գտնվելու վայրի համայնքապետարանի երեխայի իրավունքների պաշտպանության բաժին:

24. Ժամանակավոր օթևանում կացարան կարող է տրամադրվել՝

1) անօթևան անձի կամ նրա օրինական ներկայացուցչի գրավոր դիմումի հիման վրա.

2) պետական և տեղական ինքնակառավարման մարմինների, խնամակալության ու հոգաբարձության մարմինների, իրավաբանական և ֆիզիկական անձանց ներկայացրած տեղեկությունների, գրավոր և բանավոր դիմումների, ահազանգերի, զանգվածային լրատվության միջոցների հրապարակումների հիման վրա.

3) ժամանակավոր օթևանում կացարան տրամադրող կազմակերպության նախաձեռնությամբ:

25. Անօթևան անձը ժամանակավոր օթևանում իրեն կացարան տրամադրելու համար կարող է դիմել նաև իր հաշվառման վայրի (առկայության դեպքում) կամ փաստացի գտնվելու վայրի սոցիալական աջակցության տարածքային մարմին: Սոցիալական աջակցության տարածքային մարմնի կողմից անօթևան անձին ժամանակավոր օթևանում կացարան տրամադրելու մասին որոշման ընդունման հետ կապված հարաբերությունները կարգավորվում են «Սոցիալական աջակցության մասին» Հայաստանի Հանրապետության օրենքով:

26. Անօթևան անձի կամ նրա օրինական ներկայացուցչի կողմից ժամանակավոր օթևանում կացարանի տրամադրման մասին գրավոր դիմումը՝ համաձայն N 1 ձևի, ներկայացվում է ժամանակավոր օթևանում կացարան տրամադրող կազմակերպություն: Դիմումն ընդունում է ժամանակավոր օթևանի համապատասխան իրավասություն ունեցող աշխատողը (կամ պաշտոնատար անձը), որն անհրաժեշտության դեպքում օգնում է դիմումատուին լրացնել պահանջվող տվյալները: Եթե դիմումատուն, օրգանիզմի ֆունկցիաների կամ մարմնի կառուցվածքի խնդիրներով պայմանավորված կամ տառաճանաչ չլինելու կամ այլ օբյեկտիվ պատճառներով, չի կարող անձամբ լրացնել դիմումը, ապա դիմումում պահանջվող տվյալները լրացվում են ժամանակավոր օթևանի համապատասխան իրավասություն ունեցող աշխատողի (կամ պաշտոնատար անձի) կողմից, ինչի վերաբերյալ դիմումում կատարվում է հատուկ նշում:

27. Այն դեպքում, երբ անօթևան անձի վերաբերյալ ստացվում է տեղեկատվություն սույն կարգի 23-րդ կետում նշված աղբյուրներից, ինչպես նաև երբ կա հավաստի տեղեկատվություն, որ անօթևան անձն ի վիճակի չէ ինքնուրույն գալ ժամանակավոր օթևան, ապա ժամանակավոր օթևանում կացարան տրամադրող կազմակերպությունը ոչ ուշ, քան համապատասխան տեղեկատվությունն ստանալուց հետո մեկ աշխատանքային օրվա ընթացքում կազմակերպում է իրավիճակի ուսումնասիրություն՝ տեղեկատվությամբ հայտնի դարձած վայրում անօթևան անձի հայտնաբերման, անհրաժեշտ օգնության տրամադրման և նրան ժամանակավոր օթևան տեղափոխելու համար: Այն դեպքում, երբ, ժամանակավոր օթևանում միաժամանակյա բնակվողների առավելագույն թվով կամ սույն կարգով նախատեսված այլ հանգամանքներով պայմանավորված, հնարավոր չէ անօթևան անձի տեղափոխումը ժամանակավոր օթևան, կամ անօթևան անձը հրաժարվում է տեղափոխվել ժամանակավոր օթևան, ապա կազմակերպությունը դրա մասին անհապաղ, բայց ոչ ուշ, քան մեկ օրվա ընթացքում տեղեկացնում է տվյալ տարածքն սպասարկող սոցիալական աջակցության տարածքային մարմնին, տվյալ վայրի խնամակալության և հոգաբարձության մարմնին, սույն կարգի 23-րդ կետում նշված այն անձանց կամ մարմիններին, որոնցից ստացել էր տեղեկատվություն տվյալ անօթևան անձի մասին, իսկ անհրաժեշտության դեպքում` անմիջապես կանչում է շտապ բժշկական օգնություն:

28. Ժամանակավոր օթևանում անօթևան անձի ընդունելությունն իրականացվում է շուրջօրյա:

29. Անօթևան անձին ժամանակավոր օթևան ընդունելիս՝ համապատասխան իրավասություն ունեցող աշխատողը կամ պաշտոնատար անձը վերցնում է նրա հագուստը և անձնական իրերը՝ ախտահանման նպատակով:

30. Անօթևան անձի՝ ժամանակավոր օթևան տեղափոխվելուց անմիջապես հետո նրան զննում է ժամանակավոր օթևանի բժիշկը, որոշում ընդունելության համար Հայաստանի Հանրապետության կառավարության 2015 թվականի սեպտեմբերի 25-ի N 1112-Ն որոշման N 3 հավելվածով սահմանած հիվանդությունների ցանկում (այսուհետ՝ հիվանդությունների ցանկը) ընդգրկված հիվանդությունների առկայությունը կամ բացակայությունը և տալիս եզրակացություն տվյալ անձին սանիտարահիգիենիկ միջոցառումներ իրականացնելու և հատուկ առանձնացված (կարանտինի) սենյակում տեղավորելու անհրաժեշտության (կամ բացակայության) վերաբերյալ: Ժամը 18.00-ից հետո կամ ոչ աշխատանքային օրերին ժամանակավոր օթևան տեղափոխվելու դեպքում անօթևան անձը տեղավորվում է հատուկ առանձնացված (կարանտինի) սենյակում՝ մինչև ժամանակավոր օթևանի բժշկի կամ համապատասխան բժշկական հաստատության կողմից նրա առողջական վիճակի մասին եզրակացության տրամադրումը:

31. Անօթևան անձին ընդունելիս՝ զննման արդյունքում կամ համապատասխան բժշկական հաստատության կողմից տրամադրված եզրակացության համաձայն շրջապատի համար վտանգ ներկայացնող հիվանդության կասկածի կամ «Սոցիալական աջակցության մասին» Հայաստանի Հանրապետության օրենքի 30-րդ հոդվածի 3-րդ մասով հաստատված հիվանդությունների ցանկում ընդգրկված հիվանդությունների հայտնաբերման դեպքում (ներառյալ բարձր ջերմությունը, հոգեկան և վարքային խանգարումները, անհայտ ծագման ցանը, իր կամ շրջապատի համար վտանգավոր շեղված վարքի դրսևորումները և (կամ) ակնհայտ հոգեկան խանգարումը), ժամանակավոր օթևանի բժիշկը կամ համապատասխան լիազորություններով օժտված աշխատողը (կամ պաշտոնատար անձը) անմիջապես կանչում է շտապ բժշկական օգնություն՝ տվյալ անձին հիվանդանոցային բժշկական հաստատություն տեղափոխելու համար, և դրա մասին անմիջապես իրազեկում է ժամանակավոր օթևանի գտնվելու վայրի խնամակալության և հոգաբարձության մարմնին, ինչպես նաև տվյալ անձի օրինական ներկայացուցչին կամ ընտանիքի որևէ անդամի (դրանց առկայության դեպքում):

32. Անօթևան անձի՝ ժամանակավոր օթևան տեղափոխվելուց (փաստացի ընդունվելուց) հետո մեկ օրվա ընթացքում, անկախ սույն կարգի համաձայն հրամանի ընդունումից կամ ժամանակավոր օթևանում կացարան տրամադրելը մերժելու հանգամանքից, ժամանակավոր օթևան տրամադրող կազմակերպությունը դրա մասին իրազեկում է ոստիկանության տարածքային մարմնին, սոցիալական աջակցության տարածքային մարմնին, ինչպես նաև սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնին (այսուհետ՝ լիազորած պետական մարմին): Ժամանակավոր օթևան տրամադրող կազմակերպությունն իր միջոցների հաշվին կազմակերպում է անօթևան անձի՝ բնակչության պետական ռեգիստրում հաշվառվելու գործընթացը՝ օրենքով սահմանված կարգով և ժամկետներում:

33. Ժամանակավոր օթևան չի թույլատրվում բերել հրազեն, այն համալրող դետալներ, սառը զենք, ռազմամթերք, պայթուցիկ նյութեր, պայթուցիկ սարքեր, դյուրավառ կամ այրիչ նյութեր, ռադիոակտիվ նյութեր, թմրամիջոցներ կամ հոգեմետ (հոգեներգործուն) նյութեր, ինչպես նաև շրջապատի համար առավել վտանգ ներկայացնող այլ սարքեր: Սույն կետում նշված առարկաների կամ նյութերի հայտնաբերման դեպքում, ժամանակավոր օթևանի համապատասխան լիազորություններով օժտված աշխատողը (կամ պաշտոնատար անձը) դրա մասին անմիջապես իրազեկում է ոստիկանությանը:

34. Ժամանակավոր օթևանում անօթևան անձի ընդունելությունը ձևակերպվում է ժամանակավոր օթևան տրամադրող կազմակերպության՝ համապատասխան լիազորություն ունեցող պաշտոնատար անձի հրամանով: Անօթևան անձին ժամանակավոր օթևանում կացարան տրամադրելու մասին հրամանն ընդունվում է հիվանդությունների ցանկում ընդգրկված հիվանդությունների բացակայության մասին սույն կարգի 30-րդ կետով նախատեսված եզրակացությունն ստանալուց հետո, բայց ոչ ուշ, քան տվյալ եզրակացությունն ստանալու օրվա ավարտը:

35. Անօթևան անձին ժամանակավոր օթևանում կացարան տրամադրելու մասին հրամանի ընդունումից անմիջապես հետո ժամանակավոր օթևանի համապատասխան լիազորություններով օժտված աշխատողը (կամ պաշտոնատար անձը) ժամանակավոր օթևան ընդունված անձի տվյալները գրանցում է ժամանակավոր կացարանի հաշվառման մատյանում՝ համաձայն N 2 ձևի:

36. Ժամանակավոր օթևանի հաշվառման մատյանը կարող է վարվել՝ ինչպես թղթային (թղթային կրիչով), այնպես էլ՝ էլեկտրոնային եղանակով՝ անհրաժեշտ տվյալները և տեղեկությունները համակարգչում մուտքագրելու միջոցով: Ընդ որում, հաշվառման մատյանը միաժամանակ թղթային և էլեկտրոնային եղանակներով կազմելու և վարելու դեպքում, դրանցում ներառված տվյալները և տեղեկություններն ամբողջությամբ պետք է համապատասխանեն միմյանց: Թղթային եղանակով վարվող հաշվառման մատյանը պետք է լինի համարակալված և էջակարված: Թղթային եղանակով վարվող հաշվառման մատյանը լրացվում է մուգ կապույտ կամ սև թանաքով գրիչով, ընթեռնելի ձեռագրով՝ առանց անհարկի հապավումներ և ջնջումներ կատարելու: Սխալ գրառման դեպքում այն երկու կողմից վերցվում է փակագծերի մեջ, որից հետո կատարվում է ճիշտ գրառումը, և տվյալ էջի աջ անկյունում հաշվառման մատյանում գրառում կատարող համապատասխան աշխատողի (պաշտոնատար անձի) կողմից լրացվում են «Ուղղումը կատարված է իմ կողմից» բառերը, և ուղղումը հավաստվում է ստորագրությամբ:

37. ժամանակավոր օթևան ընդունված՝ անօթևան յուրաքանչյուր անձի համար, ելնելով նրա սոցիալական խնդիրները նպատակային լուծելու անհրաժեշտությունից, անձի համաձայնությամբ, ժամանակավոր օթևանի սոցիալական աշխատանքի մասնագետը կամ ժամանակավոր օթևանի՝ համապատասխան լիազորություններով օժտված այլ աշխատողը (կամ պաշտոնատար անձը) լրացնում է հաշվառման քարտ, որում գրանցում է որոշակի բնակության վայր չունեցող անձի մասին հետևյալ տեղեկությունները՝

1) անունը, հայրանունը, ազգանունը.

2) ծննդյան տարեթիվը.

3) սեռը.

4) անձը հաստատող փաստաթղթի տեսակը (առկայության դեպքում).

5) անձնագրի սերիան և համարը (առկայության դեպքում).

6) հանրային ծառայությունների համարանիշը կամ սոցիալական քարտի համարը կամ դրանք չունենալու մասին տեղեկանքի համարը (առկայության դեպքում).

7) մինչև ժամանակավոր օթևանում կացարանի տրամադրումը՝ տվյալ անձի հաշվառման հասցեն, իսկ հաշվառման մեջ չգտնվելու դեպքում՝ վերջին կամ նախկին հաշվառման հասցեն.

8) անձի հայտնաբերման կամ, մինչև ժամանակավոր օթևանում կացարանի տրամադրումը, անձի փաստացի գտնվելու (վերջին բնակության) վայրը.

9) ընտանեկան դրությունը.

10) որոշակի բնակության վայր չունեցող անձի մասին տեղեկատվության տրամադրման աղբյուրը և տեղեկատվությունը տրամադրած անձի (մարմնի) վերաբերյալ տվյալները (առկայության դեպքում).

11) ժամանակավոր օթևանում կացարանի տրամադրման և դուրսգրման օրը, ամիսը, տարեթիվը.

12) սույն կարգի 38-րդ և 39-րդ կետերում նշված դեպքերում՝ անձի անհատականացման համար անհրաժեշտ այլ տվյալներ:

38. Անձը հաստատող փաստաթուղթ չունենալու դեպքում՝ անօթևան անձի անունը, հայրանունը, ազգանունը, տարիքը, սեռը, հաշվառման մասին տվյալները հաշվառման քարտում գրանցվում են նրա բանավոր հայտարարության կամ այդ անձի մասին տեղեկատվություն տրամադրած մարմնի (անձի) հայտարարության հիման վրա: Այդ դեպքում, հաշվառման քարտը լրացնող աշխատողի (պաշտոնատար անձի) անձնական դիտարկման արդյունքի հիման վրա, հաշվառման քարտում գրանցվում են նաև տվյալ անձի մազերի ու աչքերի գույնը, հասակը և այլ անհատականացման նշաններ, ինչպես նաև նշվում է անօթևան անձի անհատական տվյալների տրամադրման աղբյուրը:

39. Անձը հաստատող փաստաթղթի բացակայության, անօթևան անձի կողմից իր մասին սույն կարգի 37-րդ կետում նշված տվյալները չհայտնելու կամ դրա անհնարինության և այդ անձի անհատական տվյալների մասին այլ տեղեկատվության բացակայության դեպքերում, հաշվառման քարտը լրացնող աշխատողի (պաշտոնատար անձի) անձնական դիտարկման արդյունքի հիման վրա, ի թիվս սույն կարգի 38-րդ կետում նշված անհատականացման համար անհրաժեշտ այլ նշանների, հաշվառման քարտում գրանցվում են նաև անօթևան անձի սեռը և մոտավոր տարիքը:

40. Անօթևան անձին ժամանակավոր օթևան կրկին ընդունելու (դուրս գրելու) դեպքում դրա մասին նրա հաշվառման քարտում կատարվում է համապատասխան գրառում, և անհրաժեշտության դեպքում փոփոխվում են հաշվառման քարտում գրանցված տվյալները:

41. Ժամանակավոր օթևանի հաշվառման քարտի ձևը հաստատում է ժամանակավոր օթևանում կացարան տրամադրող կազմակերպության ղեկավարը: Անօթևան անձի՝ ժամանակավոր օթևանում գտնվելու (բնակվելու) ամբողջ ժամանակահատվածում, տվյալ անձի հաշվառման քարտը պահվում է քարտարանում, իսկ ժամանակավոր օթևանից դուրսգրման դեպքում, այն պահվում է տվյալ անձի անձնական գործում:

42. Ժամանակավոր օթևան ընդունված յուրաքանչյուր անձի համար կազմվում է անձնական գործ, որում ներառվում են նրա դիմումը (առկայության դեպքում), սույն կարգի 50-րդ կետում նշված վերասոցիալականացման համաձայնագիրը, անձը հաստատող և այլ փաստաթղթերի պատճենները, նրա հետ կապված հարցումների և պատասխանների պատճենները, տվյալ անձին վերաբերող այլ փաստաթղթեր (դրանց պատճենները): Նշված բոլոր փաստաթղթերի էլեկտրոնային պատճենները պահպանվում են անօթևան անձանց հաշվառման տեղեկատվական շտեմարանում: Անձը կարող է հրաժարվել իր մասին անձնական տվյալներ հաղորդելուց և անձնական գործ կազմելուց:

43. Անօթևան անձը չի կարող ընդունվել ժամանակավոր օթևան, եթե՝

1) տառապում է «Սոցիալական աջակցության մասին» Հայաստանի Հանրապետության օրենքի 30-րդ հոդվածի 1-ին մասի 3-րդ կոտով հաստատված` խնամքի տրամադրումը մերժելու հիմք հանդիսացող հիվանդությունների ցանկում ընդգրկված հիվանդություններից որևէ մեկով, կամ՝

2) հրաժարվում է տեղափոխվել ժամանակավոր օթևան, բացառությամբ «Սոցիալական աջակցության մասին» օրենքի 30-րդ հոդվածի 1-ին մասի 1-ին կետով նախատեսված դեպքերի:

44. Սույն կարգի 43-րդ կետի 1-ին ենթակետի համաձայն անօթևան անձին ժամանակավոր օթևանում կացարան տրամադրելը մերժելու դեպքում, ժամանակավոր օթևան տրամադրող կազմակերպությունն անհապաղ այդ մասին տեղեկացնում է առողջապահության բնագավառում լիազոր պատական մարմնին, իսկ անհրաժեշտության դեպքում` կանչում շտապ բժշկական օգնություն` տվյալ անձին հոսպիտալացնելու համար:

1. **ԺԱՄԱՆԱԿԱՎՈՐ ՕԹԵՎԱՆՈՒՄ ՏՐԱՄԱԴՐՎՈՂ ԾԱՌԱՅՈՒԹՅՈՒՆՆԵՐԸ**

45. Ժամանակավոր օթևանում կացարանով ապահովելը նպաստում է անօթևան անձի սոցիալ-տնտեսական, սոցիալ-հոգեբանական, սոցիալ-մանկավարժական, սոցիալ-բժշկական, սոցիալ-աշխատանքային, սոցիալ-իրավական կարիքների բավարարմանը և բնականոն կենսագործունեության ապահովմանը, միտված է կյանքի դժվարին իրավիճակում հայտնված տվյալ անձին այդ վիճակից դուրս բերելուն, նրա սոցիալական ներառմանը, ինչպես նաև կյանքի դժվարին իրավիճակում նրա կրկին հայտնվելը կանխարգելելուն:

46. Ժամանակավոր օթևանում անօթևան անձին տրամադրվում է`

1) մահճակալ` անկողնային սպիտակեղենի լրակազմով, անհրաժեշտության դեպքում` նաև հագուստ, կոշիկ, ներքին սպիտակեղեն և անձնական հիգիենայի պարագաներ (սրբիչ, օճառ, ատամի մածուկ, խոզանակ, սափրվելու պարագաներ և այլն).

2) բժշկական օգնություն և սպասարկում.

3) սոցիալ-հոգեբանական օգնություն.

4) խորհրդատվական օգնություն.

5) սնունդ՝ օրական առնվազն երկու անգամ, անհրաժեշտության դեպքում՝ դիետիկ սնունդ.

6) անձը հաստատող փաստաթղթերի բացակայության դեպքում անհրաժեշտ աջակցություն՝ դրանք ստանալու գործընթացը կազմակերպելու հարցում.

7) այլ սոցիալական ծառայություններ (կրթական, մասնագիտացված բժշկական օգնություն և այլն), որոնք, ըստ անհրաժեշտության, ժամանակավոր օթևանում կացարան տրամադրող կազմակերպության կողմից կազմակերպվում են մասնագիտական կազմակերպություններում.

47. Ժամանակավոր օթևանը՝

1) աջակցում է անօթևան անձին՝ ընտանիքի հետ սոցիալական կապերը վերականգնելու և նրա` ընտանիք վերադառնալու հարցում.

2) անհրաժեշտության դեպքում (տարեցներին և հաշմանդամություն ունեցող անձանց)` աջակցում է բնակչության սոցիալական պաշտպանության հաստատություն ընդունելության համար փաստաթղթերը ձևակերպելու և ներկայացնելու հետ կապված հարցերում.

3) ըստ անհրաժեշտության, անօթևան անձին ցուցաբերում է աջակցություն Հայաստանի Հանրապետության օրենքներով սահմանված կենսաթոշակներ, նպաստներ և այլ դրամական վճարներ ստանալու, բժշկասոցիալական փորձաքննության համար անհրաժեշտ փաստաթղթեր ձեռք բերելու և ներկայացնելու և (կամ) հաշմանդամության հետ կապված այլ խնդիրների լուծման գործում, ինչպես նաև անհրաժեշտ պրոթեզաօրթոպեդիկ և վերականգնողական պարագաներով ապահովման հետ կապված հարցերում.

4) համագործակցելով լիազորած մարմնի՝ զբաղվածության ծառայություններ տրամադրող տարածքային մարմինների հետ, աջակցում է անօթևան անձին աշխատանքային հմտությունների ձեռքբերմանը, վերապատրաստման և վերամասնագիտացման դասընթացներին մասնակցությանը, ինքնազբաղվածության ապահովմանը և հարմար աշխատանքի տեղավորմանը.

5) իր իրավասության շրջանակում աջակցում է անօթևան անձի իրավունքների և օրինական շահերի պաշտպանությանը.

6) իրականացնում է Հայաստանի Հանրապետության օրենքներով, սույն կարգով և այլ իրավական ակտերով նախատեսված այլ գործառույթներ.

7) Ժամանակավոր օթևանում կացարան տրամադրող կազմակերպությունը կազմակերպում է նաև օթևանում ապաստանած անօթևան անձանց բժշկական օգնության և սպասարկման տրամադրումը՝ նրանց այնտեղ բնակվելու (գտնվելու) ամբողջ ժամանակահատվածում: Ժամանակավոր օթևանում գտնվող անօթևան անձանց բժշկական օգնությունը ցուցաբերում է ժամանակավոր օթևանի գտնվելու վայրի համապատասխան բժշկական հաստատությունը և ժամանակավոր օթևանի բժիշկը: Անհրաժեշտության դեպքում, ժամանակավոր օթևանը կազմակերպում է համապատասխան բժշկական հաստատություններ անօթևան անձանց ուղեգրման գործընթացը:

48. Ժամանակավոր օթևանում գտնվող անօթևան անձի՝ շրջապատի համար վտանգ ներկայացնող հիվանդության կասկածի դեպքում ժամանակավոր օթևանի բժիշկը կամ համապատասխան լիազորություններով օժտված այլ աշխատողը (կամ պաշտոնատար անձը) մեկօրյա ժամկետում դրա մասին տեղեկացնում է Հայաստանի Հանրապետության առողջապահության նախարարության աշխատակազմի առողջապահական պետական տեսչության տարածքային մարմնին, ձեռնարկում անհրաժեշտ միջոցներ՝ ժամանակավոր օթևանում գտնվող` այլ անձանց հետ տվյալ անձի անմիջական շփումը բացառելու համար և, ըստ անհրաժեշտության, ապահովում է նրա տեղափոխումը մասնագիտացված բժշկական հաստատություն:

49. Ժամանակավոր օթևանի սոցիալական աշխատողը, անօթևան անձին ժամանակավոր օթևանում կացարան տրամադրելու վերաբերյալ հրամանի ընդունումից հետո, եռօրյա ժամկետում, գնահատում է անօթևան անձի սոցիալական կարիքները, իր իրավասության շրջանակում և տվյալ անձի սոցիալական կարիքներին համապատասխան, նրան տրամադրում է սոցիալական խորհրդատվություն և աջակցում անհրաժեշտ այլ սոցիալական ծառայություններ ստանալու հարցում:

50. Ժամանակավոր օթևան ընդունված յուրաքանչյուր անօթևան անձի հետ, նրա` ժամանակավոր օթևանում կացարան տրամադրելու վերաբերյալ հրամանի ընդունումից հետո եռօրյա ժամկետում, ժամանակավոր օթևանում կացարան տրամադրող կազմակերպության համապատասխան լիազորություններ ունեցող պաշտոնատար անձը կնքում է վերասոցիալականացման համաձայնագիր` համաձայն N 3 ձևի, երկու օրինակից: Վերասոցիալականացման համաձայնագիրը անօթևան անձի սոցիալական ներառմանը նպաստելուն միտված միջոցառումների, փոխադարձ իրավունքների և պարտականությունների մասին համաձայնություն է:

51. Ժամանակավոր օթևանն իր գործառույթների իրականացման շրջանակներում համագործակցում է պետական կառավարման և տեղական ինքնակառավարման մարմինների, տարածքային մակարդակում գործող աջակցող ցանցի անդամների, այլ իրավաբանական ու ֆիզիկական անձանց հետ:

52. Ժամանակավոր օթևանի կազմում կամ առանձին կարող է գործել անօթևան մարդկանց ընդունիչ-ախտորոշիչ բաժանմունքը:

53. Ընդունիչ-ախտորոշիչ բաժանմունքում (առկայության դեպքում) կարող են տեղավորվել այն անօթևանները, որոնց ինքնությունը պարզված չէ, որոնք ոչ ադեկվատ վարքագիծ են դրսևորում և կասկածներ կան, որ ունեն հոգեկան առողջության խնդիրներ (մնացած դեպքերում նրանք անմիջապես տեղափոխվում են անօթևան մարդկանց ժամանակավոր կացարան):

54. Ընդունիչ-ախտորոշիչ բաժանմունքը (առկայության դեպքում) պետք է համալրված լինի հոգեբույժով, սոցիալական աշխատողով, ինչպես նաև բուժքրոջ և սանիտարի շուրջօրյա հերթապահությամբ, պարտադիր պետք է ունենա ավտոմեքենա` փողոցներից անօթևաններին բաժանմունք տեղափոխելու համար: Բաժանմունքում անօթևաններին տրամադրվում են հետևյալ ծառայությունները`

1. լոգանք, սպիտակեղենի փոխում, մաքուր հագուստի տրամադրում,
2. մահճակալով, անկողնային պարագաներով ապահովում,
3. սնունդ՝ օրը երեք անգամ,
4. բժշկական (հոգեբուժական) ախտորոշում,
5. սոցիալական կարիքների գնահատում,
6. առաջին բուժօգնություն, այդ թվում՝ հոգեբուժական,
7. անհրաժեշտ դեղորայքի տրամադրում,
8. սոցիալական, իրավական խորհրդատվություն, ուղղորդում և այլն:

55. Բաժանմունքում գործում է նաև «Թեժ գիծ» հեռախոսակապի ծառայությունը, որը զանգեր է ընդունում քաղաքացիներից, ոստիկանությունից, այլ կազմակերպություններից և հենց իրենցից` անօթևաններից` այն մասին, որ նրանք հայտնվել են փողոցում` կյանքի դժվարին իրավիճակում և կարիք ունեն հրատապ օգնության: Ահազանգն ստանալուն պես, բաժանմունքի աշխատակցները շտապ մեկնում են նշված վայր և տեղափոխում անօթևան անձին բաժանմունք:

56.Ընդունիչ-ախտորոշիչ բաժանմունք ընդունվելու համար անձից որևէ փաստաթուղթ չի պահանջվում և որևէ հակացուցում, այդ թվում՝ բժշկական, չի սահմանվում:

57. Ընդունիչ-ախտորոշիչ բաժանմունքում անձը կարող է մնալ ոչ ավել, քան մեկ ամիս, որից հետո, ըստ ախտորոշման ու գնահատման արդյունքների պետք է տեղափոխվի համապատասխան այլ ծառայություն կամ` ընտանիք (առկայության դեպքում):

58. Ընդունիչ-ախտորոշիչ բաժանմունքը, եթե գործում է որպես առանձին, ինքնուրույն կառույց, սերտորեն համագործակցում է ոստիկանության, սոցիալական ծառայությունների, բժշկական և խնամքի հաստատությունների (այդ թվում` հոգեբուժական) հետ:

1. **ԺԱՄԱՆԱԿԱՎՈՐ ՕԹԵՎԱՆԻՑ ԴՈՒՐՍԳՐՈՒՄԸ**

59. Ժամանակավոր օթևանից անօթևան անձի դուրսգրումը ձևակերպվում է ժամանակավոր օթևանում կացարան տրամադրող կազմակերպության համապատասխան լիազորություններ ունեցող պաշտոնատար անձի հրամանով: Համապատասխան լիազորություններով օժտված աշխատողը (կամ պաշտոնատար անձը), սույն կետում նշված հրամանի ընդունումից անմիջապես հետո, ժամանակավոր օթևանի հաշվառման մատյանում կատարում է համապատասխան գրառում անօթևան անձի դուրսգրման վերաբերյալ:

60. Ժամանակավոր օթևանից անօթևան անձի դուրսգրման հիմքերն են՝

1) տվյալ անձի գրավոր դիմումը.

2) ժամանակավոր օթևանում կացարան տրամադրելու` օրենքով սահմանված ժամկետը լրանալը.

3) բնակչության սոցիալական պաշտպանության հաստատություն կամ շուրջօրյա լրիվ խնամք տրամադրող այլ կազմակերպություն ընդունվելը.

4)«Զբաղվածության մասին» Հայաստանի Հանրապետության օրենքով սահմանված` հարմար աշխատանքի տեղավորվելը և ինքնուրույն, առանց կողմնակի օժանդակության, հասարակություն ինտեգրվելու հնարավորության ձեռքբերումը.

5) ընտանիքի անդամի գրավոր դիմումը՝ տվյալ անձին ընտանիք վերադարձնելու ցանկության մասին` անօթևան անձի գրավոր համաձայնության դեպքում.

6)ալկոհոլ կամ թմրամիջոցներ կամ հոգեմետ (հոգեներգործուն) նյութեր օգտագործելը կամ ժամանակավոր օթևանի այլ կանոնները կրկին անգամ խախտելը.

7)քրեական գործով որպես կասկածյալ, մեղադրյալ կամ ամբաստանյալ ներգրավված լինելը.

8) հիվանդանոցային բժշկական հաստատությունում տեղավորվելը.

9) Հայաստանի Հանրապետության կառավարության 2015 թվականի սեպտեմբերի 25-ի N 1112-Ն որոշման N 3 հավելվածովսահմանված՝ խնամքի տրամադրումը մերժելու հիմք հանդիսացող հիվանդությունների ցանկում ընդգրկված հիվանդություններից որևէ մեկով հիվանդանալը՝ դրա մասին մասնագիտացված բժշկական հաստատության տված եզրակացության հիման վրա.

10) տվյալ անձի մահը կամ անձին մահացած կամ անհայտ բացակայող ճանաչելը.

11) Հայաստանի Հանրապետության օրենքներով սահմանված այլ դեպքեր:

61. Ժամանակավոր օթևանում կացարան տրամադրող կազմակերպությունը, սույն կարգի 60-րդ կետի 7-րդ և 8-րդ ենթակետերով սահմանված դեպքերում, իր նախաձեռնությամբ, անօթևան անձին կարող է ապահովել կացարանով՝ մինչև ժամանակավոր օթևանում կացարան տրամադրելու համար օրենքով սահմանված ժամկետը լրանալը, եթե՝

1) տվյալ անձի նկատմամբ որպես խափանման միջոց կիրառված չէ կալանավորումը, կամ այդ անձը պատիժը չի կրում ազատազրկման ձևով.

2) հիվանդանոցային բժշկական հաստատությունում բուժվելը պայմանավորված չէ Հայաստանի Հանրապետության կառավարության որոշմամբ հաստատված` խնամքի տրամադրումը մերժելու հիմք հանդիսացող հիվանդությունների ցանկում ընդգրկված հիվանդություններից որևէ մեկով հիվանդանալու հետ:

62. Ժամանակավոր օթևանից անօթևան անձի դուրսգրումից հետո մեկ օրվա ընթացքում, ժամանակավոր օթևանում կացարան տրամադրող կազմակերպությունը դրա մասին տեղեկացնում է ոստիկանության տարածքային մարմնին, սոցիալական աջակցության տարածքային մարմնին, ինչպես նաև լիազորած պետական մարմնին:

 **VI. ԳԻՇԵՐԱԿԱՑ ՏԱՆԸ ԱՆՕԹԵՎԱՆ ԱՆՁԻՆ ՄԱՏՈՒՑՎՈՂ ԾԱՌԱՅՈՒԹՅՈՒՆՆԵՐԸ**

63.Գիշերակաց տանը անօթևան անձին մատուցվում են հետևյալ ծառայությունները`

1. անօթևան մարդկանց գիշերային ժամերին՝ ըստ սեզոնի, կացարանով, առանձին մահճակալով, անկողնային սպիտակեղենով ապահովելը.
2. մեկանգամյա սննդով ապահովելը (նախընտրելի է տաք ապուր և թեյ կամ սուրճ).
3. հագուստը լվանալու և չորացնելու հնարավորության ընձեռումը.
4. լողանալու և ներքնաշորերը փոխելու հնարավորության ընձեռումը (յուրաքանչյուրին լոգանքից հետո տրամադրվում է մեկ լրակազմ մաքուր սպիտակեղեն և ներքնաշորեր).
5. անօթևանի ցանկությամբ` խորհրդատվական օգնության տրամադրում.

64.Գիշերակաց տունը կացարան հայցող անօթևան անձանց անվանական հաշվառումն իրականացնում է այն դեպքում, եթե անօթևան անձը համաձայնություն է տալիս հայտնելու իր անձնական տվյալները, մնացած դեպքերում կարող է հաշվառումն իրականացվել` համապատասխան մատյանում գրանցելով միայն անվան և ազգանվան տառերը, անձի սեռը և տարիքը կամ որևէ պայմանանշան:

 **VI. ԼԻԱԶՈՐԱԾ ՊԵՏԱԿԱՆ ՄԱՐՄՆԻՆ ՏԵՂԵԿԱՏՎՈՒԹՅԱՆ ՏՐԱՄԱԴՐՈՒՄԸ**

65. Ժամանակավոր օթևանում կացարան տրամադրող կազմակերպությունը վարում է ժամանակավոր օթևանում բնակվող (գտնվող)՝ անօթևան անձանց հաշվառման տեղեկատվական շտեմարան: Անօթևանի ցանկությամբ, հաշվառումը կարող է կատարվել անանուն: Այդ դեպքում դրվում է որևէ պայմանանշան, կամ նշվում են անձի անվան, ազգանվան առաջին տառերը:

66. Ժամանակավոր օթևանում կացարան տրամադրող կազմակերպությունը, «Սոցիալական աջակցության մասին» Հայաստանի Հանրապետության օրենքի 31-րդ հոդվածի 5-րդ մասով սահմանված դեպքերում և կարգով, լիազորած պետական մարմին է ներկայացնում որոշակի բնակության վայր չունեցող անձանց ժամանակավոր կացարանով ապահովելու մասին տեղեկատվություն:

**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՍԵՊՏԵՄԲԵՐԻ 15-Ի N 1069-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտի անհրաժեշտությունը**

**Սույն որոշման նախագծի ընդունումը բխում է կյանքի դժվարին իրավիճակում հայտնված որոշակի բնակության վայր չունեցող անձանց, ովքեր ինչ-ինչ պատճառներով մնացել են դրսում, գիշերում են փողոցներում, մետրոների կայարաններում, զբոսայգիներում, շենքերի մուտքերում, ինչը հղի է անկանխատեսելի ու վտանգավոր հետևանքերով, առաջին անհրաժեշտության սոցիալական օգնություն՝ կացարան, ջերմություն, սնունդ, լողանալու, հագուստը լվանալու հնարավորություն ընձեռելու անհրաժեշտությունից:**

1. **Կարգավորման նպատակը և բնույթը**

 Նախագծի ընդունման նպատակը դրսում հայտնված մարդկանց կենսականորեն առաջին անհրաժեշտության ծառայությունների մատուցումն է, գիշերվա ժամերին նրանց գիշերակաց և տաք կերակուր տրամադրելը, անվտանգությունն ապահովելը, ինչի արդյունքում կնվազի անօթևան մարդկանց շրջանում մահացության, ցրտահարության դեպքերը: Ի դեպ, նման գիշերակաց տներ գործում են ամբողջ աշխարհում, անկախ տվյալ երկրի զարգացվածության ու բարեկեցության մակարդակից. գործում են ինչպես ցերեկային կենտրոններ, լվացքատներ, «տաքացման կետեր», այնպես էլ միայն գիշերելու համար նախատեսված կենտրոններ:

1. **Ներկա վիճակը**

 **Ներկա դրությամբ Երևանում գործում է** անօթևան մարդկանց 100 տեղանոց ժամանակավոր կացարան, սակայն այդ կացարանը բավարար չէ առկա պահանջարկը բավարարելու համար, ինչը փաստվում է քաղաքում կատարված տարբեր ուսումնասիրություններով (ՀՀ ԱՍՀՆ աշխատանքի և սոցիալական հետազոտությունների ազգային ինստիտուտի, Երևանի քաղաքապետարանի, ոստիկանության, անօթևանների հարցերով զբաղվող հասարակական կազմակերպությունների) և անօթևան մարդկանց դիմելիությամբ, ոստիկանության և առողջապահական կազմակերպությունների և քաղաքացիների ահազանգերով: Իրականում, անօթևան մարդկանց թիվը մի քանի անգամ ավելին է, սակայն հաշվի առնելով, որ նրանց ճնշող մեծամասնությունը հրաժարվում է ժամանակավոր կացարանի ծառայություններից, խնդիրը դեռևս մնում է չլուծված:

 Միաժամանակ, կան մարդիկ, որոնք թեպետ տուն չունեն, բայց աշխատում են և նրանց միայն գիշերակաց է հարկավոր և անձնական հիգիենային խնդիրները լուծելու հնարավորություն, մինչև կկարողանան լուծել իրենց սոցիալական հարցերը:

 Կառավարության գործող որոշման շատ դրույթներ ի սկզբանե կիրառելի չեն եղել, անօթևանների ժամանակավոր կացարանում համապատասխան պայմանների բացակայության պատճառով, ուստի այս առումով ևս անհրաժեշտ է հստակեցնել որոշման դրույթները. խոսքը, մասնավորապես, վերաբերում է անօթևան երեխաներին, որոնց տեղավորել մեծահասակ անօթևանների հետ, նպատակահարմար չէ, ուստի սույն նախագծում այդ մասով ևս կատարվել է փոփոխություն:

 Հաջորդ խնդիրն այն է, որ փաստացի կան անօթևան մարդիկ, ովքեր աշխատունակ են, կարող են աշխատել, հոգալ իրենց կարիքները, սակայն նրանց համար խնդիր է գիշերելու վայրը, չունեն կացարան, չունեն սնվելու և լողանալու, հագուստը լվանալու հնարավորություն, և ինչպես ամբողջ աշխարհում է ընդունված, մեզ մոտ ևս որոշվեց ստեղծել գիշերակացի հնարավորություն նման մարդկանց համար: Եվ այս նախագծով կարգավորվում է նաև այդ խնդիրը: Գիշերակաց տներն աշխատում են միայն գիշերային ժամերին, մահճակալ և անկողին են տրամադրում անօթևաններին, ինչպես նաև տաք սնունդ, լողանալու և հագուստը լվանալու հնարավորություն: Ի տարբերություն անօթևան մարդկանց ժամանակավոր օթևանի, որտեղ տրամադրվում են այլ սոցիալական ծառայություններ ևս և անօթևանի հետ տարվում է նրա սոցիալականացմանն ուղղված աշխատանք, գիշերակաց տունը նման գործառույթ չունի: Այն միայն գիշերակաց է տրամադրում անօթևանին և մեկանգամյա սնունդ:

 Միաժամանակ, ներկա գործող կարգով անօթևան մարդկանց ժամանակավոր կացարան ընդունվելու բժշկական հակացուցումների ցանկում ընդգրկված են հոգեկան հիվանդությունները, սակայն այսօր անօթևան մարդկանց ժամանակավոր կացարանում սպասարկվում են նաև հոգեկան առողջության խնդիրներ ունեցող անձինք, քանի որ այլ ծառայություն նման անձանց համար չկա, իսկ այդ անձինք փաստացի գոյություն ունեն, ապրում են և շատ հաճախ ստացիոնար հոգեբուժական հաստատությունները հրաժարվում են նրանց ընդունելուց, պատճառաբանելով, որ նրանք բուժման կարիք չունեն, ունեն միայն խնամքի կարիք: Նման դեպքերում այդ անձանց հնարավոր չէ անմիջապես տեղավորել հատուկ խնամքի հաստատություն, քանի որ հիմնականում չեն ունենում ոչ անձը հաստատող և ոչ էլ բժշկական փաստաթղթեր, նրանց սանիտարահիգիենիկ վիճակը, որպես կանոն, լինում է անմխիթար, ուստի անհրաժեշտ է մի միջանկյալ օղակ, որը կախտորոշի, կգնահատի նրանց կարիքները և շտապ բժշկական, սոցիալական ու իրավական օգնություն կցուցաբերի նման ծանր իրավիճակում հայտնված մարդկանց, ինչն այսօր բացակայում է:

 Ելնելով վերոգրյալից, նախատեսվում է ստեղծել այդ բացակայող՝ ընդունիչ-ախտորոշիչ բաժանմունքը և սույն նախագծում այս առումով ևս փոփոխություններ են կատարվել:

 Միաժամանակ, պետք է նշել, որ նշված բոլոր ծառայությունները կտրամադրվեն մրցակցային սկզբունքով, մրցույթում հաղթող կազմակերպությունների միջոցով և ոչ միայն Երևանում, այլև հանրապետության մյուս մարզերում ևս:

**4. Ակնկալվող արդյունքը**

Սույն նախագծի ընդունման արդյունքում, շնորհիվ նոր` գիշերակաց տան ծառայության, կավելանա անօթևան մարդկանց համար նախատեսված տեղերի թիվը և ավելի մեծ թվով անօթևան մարդիկ գիշերելու անվտանգ ու ապահով տեղ կունենան, արդյունքում կկանխարգելվի անօթևանությունը և որպես սոցիալական երևույթ, աստիճանաբար կվերանա: Կստեղծվի նաև մի միջանկյալ օղակ՝ ընդունիչ-ախորոշիչ բաժանմունքը, որն անխտիր կացարանով կապահովի բոլոր այն մարդկանց, ովքեր դրա կարիքն ունեն, և նրանց սոցիալական կարիքների գնահատման և բժշկական ախտորոշման իրականացումից հետո միայն կուղղորդի յուրաքանչյուրին ըստ իր առողջական վիճակի և գնահատված կարիքի՝ համապատասխան ծառայություն:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՍԵՊՏԵՄԲԵՐԻ 15-Ի N 1069-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ՆՈՐ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԿԱՄ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**Սույն որոշման նախագծի ընդունման առնչությամբ նոր իրավական ակտերի ընդունման կամ այլ իրավական ակտերում փոփոխություններ կատարելու անհրաժեշտություն չկա:**

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՍԵՊՏԵՄԲԵՐԻ 15-Ի N 1069-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԵՎ ԵԿԱՄՈՒՏՆԵՐԻ ԷԱԿԱՆ ԱՎԵԼԱՑՈՒՄՆԵՐԻ ԵՎ ՆՎԱԶԵՑՈՒՄՆԵՐԻ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

**Սույն որոշման նախագծի ընդունման արդյունքում** Հայաստանի Հանրապետության պետական բյուջեում լրացուցիչ ծախսերի անհրաժեշտություն չի առաջանա, քանի որ նախատեսվում է ծառայություններն իրականացնել մրցակցային հիմունքներով` անօթևաններին ժամանակավոր կացարանով ապահովման ծրագրի իրականացման նպատակով բյուջեում նախատեսված միջոցների շրջանակում:

**ՏԵՂԵԿԱՆՔ-ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2015 ԹՎԱԿԱՆԻ ՍԵՊՏԵՄԲԵՐԻ 15-Ի N 1069-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՇԱՀԱԳՐԳԻՌ ՆԱԽԱՐԱՐՈՒԹՅՈՒՆՆԵՐԻՑ ՍՏԱՑՎԱԾ ԱՌԱՋԱՐԿՈՒԹՅՈՒՆՆԵՐԻ ԵՎ ԱՌԱՐԿՈՒԹՅՈՒՆՆԵՐԻ ՄԱՍԻՆ**

|  |  |  |  |  |
| --- | --- | --- | --- | --- |
| h/h | Առաջարկություն ներկայացնող մարմինը և առաջարկության ստացման ամսաթիվը | Առաջարկության բովանդակությունը | Եզրակացություն | Կատարված փոփոխությունը |
| 1. | ՀՀ տարածքային կառավարման և ենթակառուց վածքների նախարարություն, 02.09.2019թ. 01/15.2/12858 | Ներկայացված «Հայաստանի Հանրապետության կառավարության 2015 թվականի սեպտեմբերի 15-ի N 1069-Ն որոշման մեջ փոփոխություններ կատարելու մասին» ՀՀ կառավարության որոշման նախագիծը քննարկվում է Միգրացիոն ծառայության հետ։Քննարկման արդյունքները ամփոփելուց հետո Ձեզ լրացուցիչ կտեղեկացնենք մինչ սույն թվականի սեպտեմբերի 9-ը։ | Ընդունվել է ի տնօրինութ յուն |  |
| 2. | ՀՀ ֆինանսների նախարարություն, 30.08.2019թ. 01/8-3/14537 | Հիմք ընդունելով Նախագծին կից վերջինիս ընդունման կապակցությամբ պետական բյուջեի եկամուտների և ծախսերի ավելացման կամ նվազեցման մասին տեղեկանքը՝ ՀՀ պետական բյուջեից լրացուցիչ ծախսը նախատեսվում է ֆինանսավորել անօթևաններին ժամանակավոր կացարանով ապահովման ծրագրի իրականացման նպատակով նախատեսված միջոցների շրջանակում՝ մրցակցային հիմունքներով ընտրված կազմակերպության միջոցով, Նախագծի վերաբերյալ առարկություններ չունենք:Միևնույն ժամանակ Նախագծի հավելվածի վերաբերյալ առաջարկում ենք.1) 3-րդ գլուխը վերախմբագրել՝ վերնագրից հանելով «և գիշերակաց տանը» բառերը, նկատի ունենալով առկա անհամապատասխանությունը՝ վերնագիրը վերաբերում է ժամանակավոր անօթևանում և գիշերակաց տանը անօթևան անձանց ընդունելիությանը և հաշվառմանը, իսկ տեսքստում խոսքը գնում է միայն ժամանակավոր անօթևանի մասին:2) 20-րդ կետը վերախմբագրել՝ հանելով «ոստիկանության կողմից» բառերը: | Ընդունվել է  | Նախագծի համապատասխան կետերնը խմբագրվել են  |
| 3. | Երևանի քաղաքապետարան, 05.09.2019թ. 01/07-80224Հ | 1.Նախագծում օգտագործվող «գիշերակաց տուն» հասկացությունը հստակեցման կարիք ունի, քանի որ օրենսդրական և ենթաօրենսդրական ակտերով նման հասկացություն սահմանված չէ:2. Հավելվածի 13-րդ կետում առաջարկվում է «Երևանի քաղաքապետարան» բառերը փոխարինել «համայնքների» բառով, քանի որ ժամանակավոր օթևաններ կարող են գործել նաև այլ համայնքներում (Գյումրի, Վանաձոր և այլն): | Ընդունվել է ի գիտութ յուն2.Ընդունվել է | 1.Նախագծի հավելվածի 9-րդ կետում ամրագրված է, թե ինչ է գիշերակաց տունը: Այն նույն՝ անօթևան մարդ կանց համար նախատեսված ժամանկավոր կացարանն է, որը սակայն նախատեսված է միայն գիշերելու, լոգանքի և լողանալու հա մար, ինչը տարածված է ամբողջ աշխարհում:2. Նախագծի համապատասխան կետը խմբագրվել է: |
| 4. | Արդարադատութ յան նախարարութ յուն, 15.10.2019թ. 27/4/22991-2019 | 1.Նախագծի վերնագրում սեպտեմբերի 15-ի բառերն անհրաժեշտ է փոխարինել սեպտեմբերի 10-ի բառերով՝ հիմք ընդոււնելով Հայաստանի Հանրապետության կառավարության 2015 թվականի սեպտեմբերի 10-ի N 1069-Ն որոշման (այսուհետ՝ Որոշում) անվանման դրույթները:2.Նախագծի նախաբանում 2-րդ կետը բառերն անհրաժեշտ է փոխարինել 2-րդ մասը բառերով՝ հիմք ընդունելով «Սոցիալական աջակցության մասին» օրենքի 12-րդ հոդվածի դրույթները:3.Նախագծի 1-ին կետի 2-րդ ենթակետից անհրաժեշտ է հանել հետևյալ բառը:4.Նախագծի հավելվածի 1-ին կետի համաձայն` սույն կարգով կարգավորվում են որոշակի բնակության վայր չունեցող *18 տարին լրացած անօթևան անձանց*  (այսուհետ` անօթևան անձ) ժամանակավոր օթևանում կամ գիշերակաց տանը կացարան տրամադրելու, ինչպես նաև ժամանակավոր օթևանում և գիշերակաց տանը այդ անձանց սոցիալական ծառայություններ տրամադրելու հետ կապված հարաբերությունները: Նախագծին կից ներկայացված հիմնավորման համաձայն՝ Կառավարության գործող որոշման շատ դրույթներ ի սկզբանե կիրառելի չեն եղել, անօթևանների ժամանակավոր կացարանում համապատասխան պայմանների բացակայության պատճառով: Խոսքը, մասնավորապես, վերաբերում է անօթևան երեխաներին, որոնց տեղավորել մեծահասակ անօթևանների հետ, նպատակահարմար չէ, ուստի սույն նախագծում այդ մասով ևս կատարվել է փոփոխություն: Լիովին ընդունելով անօթևան երեխաներին մեծահասակ անօթևանների հետ կացարանում տեղավորելու ռիսկը՝ *այնուամենայնիվ գտնում ենք, որ նպատակահարմար է Նախագծում ներառել դրույթ, որով կկարգավորվեն ժամանակավոր կացարանով ապահովված չափահաս անձի փաստացի խնամքի տակ գտնվող երեխաների տվյալ չափահաս անձի հետ միևնույն կացարանում տեղավորելու հետ կապված հարաբերությունները*: Մասնավորապես, առաջարկում ենք Նախագծում ներառել գործող կարգի 19-րդ կետի 1-ին նախադասության կարգավորումները, համաձայն որի՝ որոշակի բնակության վայր չունեցող չափահաս անձին ժամանակավոր կացարան տրամադրելիս՝ միևնույն ժամանակավոր կացարանով ապահովվում է նաև այն երեխան, ով գտնվում է տվյալ չափահաս անձի փաստացի խնամքի տակ կամ որի օրինական ներկայացուցիչն է հանդիսանում տվյալ չափահաս անձը, եթե դա բխում է երեխայի շահերից, և ժամանակավոր կացարանը բավարարում է երեխայի խնամքի և դաստիարակության համար անհրաժեշտ սոցիալական նվազագույն չափորոշիչները՝ միաժամանակ անհրաժեշտ փոփոխություններ կատարելով Նախագծում վերաբերելի այլ դրույթներում: 5.Նախագծի հավելվածի 17-րդ կետի համաձայն՝ ժամանակավոր օթևանը պետք է ապահովված լինի Հայաստանի Հանրապետության օրենսդրությամբ սահմանված պահանջները բավարարող կոմունալ, սանիտարահիգիենիկ և հակահրդեհային անվտանգության անհրաժեշտ պայմաններով: Այս առումով գտնում ենք, որ հիշյալ կարգավորումները պետք է նախատեսվեն նաև հավելվածի 19-րդ կետում:6.Նախագծի հավելվածի 22-րդ կետի համաձայն՝ գիշերակաց տան պահպանությունն իրականացվում է ոստիկանության կողմից` պայմանագրային հիմունքներով: Հիշյալ կետն անհրաժեշտ է խմբագրել՝ նախատեսելով կարգավորում գիշերակաց տան անվտանգության ապահովման վերաբերյալ՝ նկատի ունենալով այն հանգամանքը, որ գիշերակաց տունը ներառված չէ ՀՀ կառավարության 2004 թվականի ապրիլի 29-ի N 1008-Ն որոշմամբ հաստատված Հայաստանի Հանրապետության ոստիկանության կողմից պետական պահպանության ենթակա պետական մարմինների և կազմակերպությունների շենքերի ու շինությունների, ինչպես նաև կարևորագույն նշանակության օբյեկտների ցանկում:Միևնույն ժամանակ հարկ է նկատել, որ կազմակերպության՝ Գնումների մասին օրենքի 2-րդ հոդվածի 1-ին մասի 1-ին կետի համաձայն պատվիրատու հանդիսանալու պարագայում, իրավահարաբերությունը կարգավորվելու է Գնումների մասին օրենքով:7.Նախագծի հավելվածի 23-րդ կետից անհրաժեշտ է հանել Հայաստանի Հանրապետության կառավարությանն առընթեր բառերը՝ հիմք ընդունելով Պետական կառավարման համակարգի մարմինների մասին օրենքի 5-րդ հոդվածի դրույթները:8.Նախագծով հաստատվող կարգի 24-րդ կետի համաձայն՝ ժամանակավոր օթևանում կացարան կարող է տրամադրվել հետևյալ 3 դեպքերում՝ 1) անօթևան անձի կամ նրա օրինական ներկայացուցչի գրավոր դիմումի, 2) պետական և տեղական ինքնակառավարման մարմինների, խնամակալության ու հոգաբարձության մարմինների, իրավաբանական և ֆիզիկական անձանց ներկայացրած տեղեկությունների, գրավոր և բանավոր դիմումների, ահազանգերի, զանգվածային լրատվության միջոցների հրապարակումների, ինչպես նաև 3) ժամանակավոր օթևանում կացարան տրամադրող կազմակերպության նախաձեռնությամբ: Այս առումով հարկ է նշել, որ Նախագծով հստակ կարգավորված են անօթևան անձի կամ նրա օրինական ներկայացուցչի գրավոր դիմումի, պետական և տեղական ինքնակառավարման մարմինների, խնամակալության ու հոգաբարձության մարմինների, իրավաբանական և ֆիզիկական անձանց ներկայացրած տեղեկությունների, գրավոր և բանավոր դիմումների, ահազանգերի, զանգվածային լրատվության միջոցների հրապարակումների հիման վրա ժամանակավոր օթևանում կացարանի տրամադրման ընթացակարգերը, մինչդեռ բացակայում են դրույթներ կազմակերպության նախաձեռնության դեպքում կացարանի տրամադրման ընթացակարգի վերաբերյալ: Հետևաբար նախագծի հիշյալ դրույթն անհրաժեշտ է խմբագրել:9.Նախագծի հավելվածի 30-րդ կետում անհրաժեշտ է հղում կատարել ՀՀ կառավարության որոշմանը, որով սահմանված է խնամքի տրամադրումը մերժելու հիմք հանդիսացող հիվանդությունների ցանկը՝ հիմք ընդունելով Նորմատիվ իրավական ակտերի մասին օրենքի 17-րդ հոդվածի դրույթները: Վերոնշյալ դիտողությունը վերաբերում է նաև Նախագծի հավելվածի 34-րդ կետին և 60-րդ կետի 9-րդ ենթակետին:10.«Անձնական տվյալների պաշտպանության մասին» ՀՀ օրենքի 8-րդ հոդվածի 1-ին մասի համաձայն «1. Անձնական տվյալներ մշակելը օրինական է, եթե՝ 1) տվյալները մշակվել են օրենքի պահանջների պահպանմամբ, և տվյալների սուբյեկտը տվել է իր համաձայնությունը, բացառությամբ սույն օրենքով կամ այլ օրենքներով ուղղակիորեն նախատեսված դեպքերի, 2) մշակվող տվյալները ձեռք են բերվել անձնական տվյալների հանրամատչելի աղբյուրներից»: Նույն օրենքի 9-րդ հոդվածի 5-րդ մասի համաձայն՝ «5. Առանց տվյալների սուբյեկտի համաձայնության անձնական տվյալներ կարող են մշակվել, եթե տվյալներ մշակելն ուղղակիորեն նախատեսված է օրենքով»:Վերոնշյալից բխում է, որ անձնական տվյալների մշակումը կհամարվի օրինական, եթե մշակումն իրականացվի կամ անձնական տվյալի սուբյեկտի համաձայնությամբ, կամ համաձայնության բացակայության դեպքում մշակումն ուղղակիորեն նախատեսված լինի օրենքով, կամ տվյալները ձեռք բերվեն անձնական տվյալների հանրամատչելի աղբյուրներից: Ընդ որում, պետական եւ տեղական ինքնակառավարման մարմինների կողմից անձնական տվյալի մշակման հիմքերից որեւէ մեկն ընտրելու հայեցողությունը պետք է մեկնաբանել հնարավորինս նեղ այն պարագայում, երբ անհրաժեշտ է, որ պետական մարմինն օգտվի անձնական տվյալի մշակման համաձայնության կամ հանրամատչելի աղբյուրից ձեռք բերված լինելու հիմքերից, անհրաժեշտ է, որ այդ հնարավորությունը (հայեցողությունը) նույնպես արտացոլված լինի օրենքով:Նախագծի մի շարք կետերով նախատեսվում է անձնական տվյալների մշակում: Այսպես, անձնական տվյալների մշակում են նախատեսում Նախագծի 23-րդ,37-րդ , 38-րդ, 39-րդ, 42-րդ կետերը և դրանց հետ կապակցված 32-րդ, 36-րդ և 65-րդ կետերը:Իր հերթին, Նախագիծը հիմնված է «Սոցիալական աջակցության մասին» օրենքի 12-րդ հոդվածի 2-րդ կետի, 3-րդ մասի 5-րդ կետի և նույն հոդվածի 4-րդ մասի վրա, որոնք անձնական տվյալների մշակում ուղղակիորեն նախատեսող չեն, իսկ ՀՀ կառավարության լիազորությունը վերաբերում է կացարանով ապահովելու կարգը և պայմանները սահմանելուն:Արդյունքում պարզ չէ, թե որ օրենքների որ դրույթներով է սահմանվում Նախագծում արտացոլված անձնական տվյալների մշակումը կամ օրենքների որ դրույթներով է նախատեսված ՀՀ կառավարության՝ Նախագծում նշված անձնական տվյալների մշակում նախատեսելու լիազորությունը:Նման պայմաններում Նախագիծը խնդրահարույց է անձնական տվյալների մշակման օրինականության սկզբունքի տեսակետից: Ուստի, անհրաժեշտ է կամ հիմնավորել Նախագծում նշված անձնական տվյալների մշակման՝ օրենքներով ուղղակիորեն նախատեսված լինելը կամ բացառել Նախագծի անձնական տվյալների մշակում նախատեսող դրույթները:11.Նախագծի հավելվածի 52-րդ կետի համաձայն՝ ժամանակավոր օթևանի կազմում կամ առանձին *գործում է* անօթևան մարդկանց ընդունիչ-ախտորոշիչ բաժանմունքը: Մինչդեռ նախագծի հավելվածի 15-րդ կետի համաձայն՝ ժամանակավոր օթևանին և գիշերակաց տանը կից կամ առանձին *կարող են ստեղծվել* նաև անօթևան մարդկանց ընդունիչ-ախտորոշիչ բաժանմունքներ, որոնք հանդես են գալիս որպես միջանկյալ օղակ անձը չպարզված, հիվանդությունը չախտորոշված, կասկածելի վարքագիծ դրսևորող անօթևան մարդկանց համար: Այս առումով գտնում ենք, որ անհրաժեշտ է հստակեցնել, թե արդյոք ժամանակավոր օթևանի կազմում առանձին ընդունիչ-ախտորոշիչ բաժանմունքի առկայությունը պարտադիր պայման է հանդիսանում:12.Նախագծի հավելվածի 26, 35 և 50-րդ կետերում հղում է կատարված N 1, 2, և 3 ձևերին, սակայն նախագծում բացակայում են դրույթներ, որով կսահմանվեն վերոնշյալ ձևերը:12.Նախագիծն անհրաժեշտ է համաձայնեցնել ՀՀ տարածքային կառավարման և ենթակառուց վածքների նախարարության հետ: | 1.Ընդունվել է 2.Ընդունվել է 3.Ընդունվել է4.Ընդունվել է 5.Ընդունվել է6.Ընդունվել է 7.Ընդունվել է 8.Ընդունվել է 9.Ընդունվել է10.Ընդունվել է11.Ընդունվել է12.Ընդունվել է ի գիտություն | 1.Նախագծի վերնագրում սպրդած վրիպակն ուղղվել է:2.Նախագծի նախաբանը խմբագրվել է3.Նախագծի 1-ին կետի 2-րդ ենթակետից հանվել է հետևյալ բառը:4. Նախագծում կատարվել է համապատասխան փոփոխություն5.Նախագծի հավելվածի 19-րդ կետը խմբագրվել է:6.Նախագծի 22-րդ կետը խմբագրվել է7.Նախագծի հավելվածի 23-րդ կետը խմբագրվել է8. Նախագծի հավելվածի 24-րդ կետը խմբագրվել է9. Նախագծի համապատասխան կետերում հղումներն արվել են:10.Նախագծի համապատասխան կետերում կատարվել են լրացումներ՝ կապված անձի տվյալների գրանցմանը նրա համաձայնության հետ: 11. Նխաագծի 52-րդ կետը համապատասխանեցվել է 15-րդ կետին, այն առումով, որ ընդունիչ-ախտորո շիչ բաժանմունքը պարտադիր պայ ման չէ կացարանի գործունեության համար: |